VSL sklep I Cpg 2000/2014
Sodna praksa višjih sodišč, 2015-01-06

stroški postopka - umik tožbe - nagrada za postopek izvršbe

Med stroški, do povrnitve katerih je tožeča stranka upravičena, je nagrada za postopek. Do te nagrade je pooblaščenec upravičen že s sprejemom pooblastila za vložitev tožbe. Kakršnakoli aktivnost v postopku torej utemeljuje to nagrado. Ker je pooblaščenec tožbo umaknil, je tožeča stranka upravičena do povrnitve stroškov po tar. št. 3100 ZOdvT.

Nagrade za postopek izvršbe ni potrebno odštevati od nagrade za postopek po tar. št. 3100, ker je, kljub temu, da je bil predlog za izvršbo utemeljeno vložen, odločitev o povrnitvi stroškov izvršilnega postopka razveljavljena.

I. Pritožbi se ugodi in se sklep v izpodbijanem delu (II. točka izreka) spremeni tako, da se znesek 357,24 EUR nadomesti z zneskom 836,70 EUR.

II. Tožena stranka je v roku 15. dni po prejemu tega sklepa dolžna tožeči stranki plačati 101,47 EUR stroškov pritožbenega postopka, v primeru zamude s plačilom z zakonskimi zamudnimi obrestmi od izteka roka za prostovoljno izpolnitev obveznosti dalje do plačila.

1. Sodišče prve stopnje je sklep o izvršbi Okrajnega sodišča v Ljubljani opr. št. VL 146933/2013 z dne 19. 9. 2013 razveljavilo tudi v 1. in 3. odstavku izreka in zaradi umika tožbe postopek ustavilo (I. točka izreka) Glede pravdnih stroškov je odločeno, da jih je tožena stranka dolžna povrniti tožeči stranki v višini 357,24 EUR, v primeru zamude s plačilom z zakonskimi zamudnimi obrestmi (II. točka izreka).

2. Zoper odločitev o pravdnih stroških se pritožuje tožeča stranka. Uveljavlja vse tri, s prvim odstavkom 338. členom Zakona o pravdnem postopku (v nadaljevanju ZPP) predvidene pritožbene razloge. Predlaga spremembo sklepa tako, da ji bodo odmerjeni stroški postopka v višini 836,70 EUR, podredno pa razveljavitev sklepa v izpodbijanem delu. Zahteva povrnitev stroškov pritožbenega postopka. Opozarja, da se na podlagi verodostojne listine vložen predlog za izvršbo obravnava kot tožba. Nerelevantno je, ali je tožba popolna ali ne. Ker je sklep o razveljavitvi sklepa o izvršbi postal pravnomočen, se šteje, da je bila tožba vložena. To potrjuje tudi dejstvo, da je pravdno sodišče sklep o izvršbi razveljavilo. Meni, da je upravičena do nagrade za postopek na prvi stopnji v višini 510,90 EUR, materialnih stroškov 20,00 EUR, DDV 116,80 EUR in sodne takse v višini 189,00 EUR, skupaj 836,70 EUR. Poudarja, da je njen pooblaščenec v pravdnem postopku vložil in obrazložil umik tožbe, priglasil pravdne stroške in zahteval vrnitev preplačane sodne takse.

4. Tožeča stranka je upravičena do povrnitve stroškov pravdnega postopka, ker je tožbo umaknila takoj, ko je tožena stranka izpolnila tožbeni zahtevek (prvi odstavek 158. čl. ZPP). V pritožbeni fazi je sporna višina stroškov, ki jih je tožena stranka dolžna povrniti tožeči stranki.

5. Med stroški, do povrnitve katerih je tožeča stranka upravičena, je nagrada za postopek (tar. št. 3100 Zakona o odvetniški tarifi, Ur. list RS 67/2008; v nadaljevanju ZOdvT). Do te nagrade je pooblaščenec upravičen že s sprejemom pooblastila za vložitev tožbe (opomba št. 3 v 3. delu taksne tarife). Kakršnakoli aktivnost v postopku torej utemeljuje to nagrado. Ker je pooblaščenec tožbo umaknil (sestavil in vložil vlogo z dne 26. 6. 2014), je tožeča stranka upravičena do povrnitve stroškov po tar. št. 3100 ZOdvT. S tar. št. 3100 ZOdvT je za vrednost spora 16.624,41 EUR predpisana nagrada v višini 510,90 EUR (1,3 kratnik osnove 393). Pooblaščenec je komuniciral s sodiščem in stranko, zato je tožeča stranka upravičena tudi do povrnitve stroškov poštnih in telekomunikacijskih storitev po tar. št. 6002 ZOdvT. Tožeča stranka je upravičena tudi do povrnitve 22 % DDV v višini 116,80 EUR in stroškov sodnih taks v višini 189,00 EUR, skupaj 836,70 EUR.

6. Nagrade za postopek izvršbe ni potrebno odštevati od nagrade za postopek po tar. št. 3100, ker je, kljub temu, da je bil predlog za izvršbo utemeljeno vložen, odločitev o povrnitvi stroškov izvršilnega postopka razveljavljena. Sklep o izvršbi je bil namreč razveljavljen tudi v 3. točki izreka (odločitev je že pravnomočna), torej tudi v odločitvi, da je tožena stranka (dolžnik) dolžna tožeči stranki (upniku) povrniti 187,84 EUR izvršilnih stroškov z zakonskimi zamudnimi obrestmi od 9. dne od vročitve sklepa o izvršbi dalje do plačila.

7. Ker je pritožnik s pritožbo uspel, je upravičen do povrnitve stroškov pritožbenega postopka (drugi odstavek 165. čl. v zvezi s prvim odstavkom 154. čl. ZPP). Tožeča stranka je upravičena do povrnitve sledečih pravdnih stroškov: nagrada za postopek po tar. št. 3220 48,00 EUR, pavšalni stroški poštnih in telekomunikacijskih storitev po tar. št. 6002 9,60 EUR, 22 % DDV 12,67 EUR in sodna taksa 31,20 EUR, skupaj 101,47 EUR.

8. Sodnica posameznica odloča na podlagi 366.a. čl. ZPP.

ZPP člen 158, 158/1. ZOdvT Tarifna številka 3100.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.